b'\n_START_ARTICLE_\nMartigny\n_START_SECTION_\nGeografija\n_START_PARAGRAPH_\nMesto se nahaja ob reki Roni in njenem levem pritoku Dranse, na kri\xc5\xbei\xc5\xa1\xc4\x8du poti med Francijo, Italijo in \xc5\xa0vico; preko prelaza Veliki Sveti Bernard je povezan z ju\xc5\xbeno le\xc5\xbee\xc4\x8do Dolino Aoste, preko prelaza Col de la Forclaz pa z zahodnim Chamonixom. V bli\xc5\xbeini se nahaja zimsko\xc5\xa1portno sredi\xc5\xa1\xc4\x8de Verbier._NEWLINE_Sestavljajo ga Martigny-Ville (475 m.n.v.) na dnu doline, Martigny-Bourg (486 m.n.v.) na vhodu v dolino Val de Bagnes in La B\xc3\xa2tiaz na levem bregu reke Dranse nasproti Martigny-Ville. Martigny-Combe, ki prav tako le\xc5\xbei na levem bregu reke Dranse, tvori samostojno ob\xc4\x8dino.\n_START_SECTION_\nUprava\n_START_PARAGRAPH_\nMartigny je sede\xc5\xbe istoimenskega okraja, v katerega so poleg njegove vklju\xc4\x8dene \xc5\xa1e ob\xc4\x8dine Bovernier, Charrat, Fully, Is\xc3\xa9rables, Leytron, Martigny-Combe, Riddes, Saillon, Saxon in Trient z 38. 388 prebivalci.\n_START_SECTION_\nZgodovina\n_START_PARAGRAPH_\nOzemlje Martignyja je v starem veku naseljevalo galsko pleme Veragri s sredi\xc5\xa1\xc4\x8dem v Octodurumu. Po rimski osvojitvi sredi 1. stoletja pred Kristusom, po bitki pri Octodurumu leta 57 pr. Kr., v kateri so se plemena Veragrov in Sedunov zoperstavila rimski legiji, se je preimenovalo v Forum Claudii Valensium (Octodurensium). Sedanje ime ohranja spomin na svetega Martina iz Toursa.'